Source: https://www.mzdovecentrum.sk/clanok-z-titulky/obmedzenie-zakazu-mlcanlivosti-o-pracovnych-podmienkach-mzdovych-podmienkach-a-podmienkach-zamestnavania-novela-zakonnika-prace-ucinna-od-1-1-2019-tt-mc.htm
Timestamp: 2019-07-24 08:25:12+00:00

Document:
Mzdové centrum - Obmedzenie zákazu mlčanlivosti o pracovných podmienkach
Zamestnávateľ nemôže sankcionovať zamestnancov za to, že sa rozprávajú o svojich pracovných podmienkach.
Dátum publikácie:5. 4. 2019
I. Okruh obmedzení
II. Pokyny, príkazy, vnútorné predpisy, pracovné zmluvy a dohody urobené do 31. 12. 2018
III. Zákaz postihovania zamestnanca
IV. Rozsah zákazu a obmedzenia
V. Diskusia o mzde iného zamestnanca
VI. Aplikácia § 13 a druhej vety § 43 ods. 4 Zákonníka práce na dohody o prácach vykonávaných mimo pracovného pomeru
a) Zákaz uloženia povinnosti mlčanlivosti o pracovných podmienkach, mzdových podmienkach a podmienkach zamestnávania
Podľa prvej vety § 13 ods. 5 ZP „Zamestnávateľ nesmie zamestnancovi uložiť povinnosť zachovávať mlčanlivosť o jeho pracovných podmienkach vrátane mzdových podmienok a o podmienkach zamestnávania.“
Zákon zakazuje („nesmie”) zamestnávateľovi uložiť zamestnancovi povinnosť zachovania mlčanlivosti (t. j. že o tom nebude hovoriť) vo vzťahu k pracovným podmienkach, ktoré zahŕňajú aj mzdové podmienky, a k podmienkam zamestnávania – napr. mzda, dovolenka, pracovný čas, dohodnutá výpovedná doba, odstupné a pod.
§ 13 ods. 5 ZP upravuje zákaz zo strany zamestnávateľa (otázku dobrovoľnosti upravuje § 43 ZP). V tomto ohľade teda takýto zákaz nemôže byť vyjadrený vo vnútornom predpise zamestnávateľa – pracovný poriadok, smernica, ani nemôže byť daný takýto príkaz či pokyn. Zaradenie tohto zákazu pod § 13 ZP súvisí s cieľom zabrániť zamestnávateľovi v prípadnom diskriminačnom konaní voči zamestnancovi (napr. nevýhodnejšie podmienky), pričom napr. v praxi v pracovnej zmluve zamestnávateľ so zamestnancom do­hodol mlčanlivosť a prípadne aj sankcie za jej porušenie.
Cieľom bolo odradiť zamestnanca, aby hovoril s inými zamestnancami o svojej mzde a aby sa dozvedel aj o mzde iných zamestnancov. V praxi takáto „nevedomosť“ sťa­žovala prípadné postupy zamestnanca voči zamestnávateľovi (napr. uvedenie relevantných skutočností o jeho diskriminácii).
Ak zamestnávateľ poruší takýto zákaz, zamestnanec nie je povinný spravovať sa takýmto pokynom, príkazom, vnútorným predpisom. Podľa § 47 ods. 3 písm. a) ZP „Za­mestnávateľ nesmie posudzovať ako nesplnenie povinnosti, ak zamestnanec odmietne vykonať prácu alebo splniť pokyn, ktoré … a) sú v rozpore so všeobecne záväznými právnymi predpismi alebo s dobrými mravmi,“.
Ďalšie zmeny Zákonníka práce od 1. 5. 2018 vo videoškolení: Zmeny v Zákonníku práce účinné od 1. 5. 2018
b) Zákaz dohodnutia povinnosti mlčanlivosti o pracovných podmienkach, mzdových podmienkach a podmienkach zamestnávania
Zákonník práce obmedzuje aj dohodnutie mlčanlivosti na základe dohody zamestnávateľa a zamestnanca. Podľa druhej vety § 43 ods. 4 ZP „Ustanovenia pracovnej zmluvy alebo inej dohody, ktorými sa zamestnanec zaväzuje zachovávať mlčanlivosť o svojich pracovných podmienkach vrátane mzdových podmienok a o podmienkach zamestnávania, sú neplatné.“ Zá­kon teda vyhlasuje za neplatné (a to absolútne) dohodnutie takejto mlčanlivosti priamo v pracovnej zmluve, ale aj mimo nej – v dohode medzi zamestnancom a zamestnávateľom.
c) Jednostranné vyhlásenie zamestnanca, že bude zachovávať mlčanlivosť
Ak by aj zamestnávateľ dal zamestnancovi podpísať, že zamestnanec bude dobrovoľne a jednostranne zachovávať mlčanlivosť o svojich pracovných, mzdových podmienkach a podmienkach zamestnávania, takéto vyhlásenie nemá právny význam, nespôsobuje právne následky (zamestnanec ho môže aj odvolať) – pozri aj § 17 ods. 2 ZP. Takéto vyhlásenie sa javí aj ako v rozpore s účelom Zákonníka práce a cieľom § 13 ods. 5 a § 43 ods. 4 ZP. Zároveň akákoľvek sankcia je vylúčená vo väzbe na druhú vetu § 13 ods. 5 ZP – zákaz postihu.

References: § 13
 § 43
 § 13

§ 13
 § 43
 § 13
 § 47
 § 43
 § 17
 § 13
 § 43
 § 13